b'\n_START_ARTICLE_\nNelsonov sindrom\n_START_SECTION_\nPatofiziologija\n_START_PARAGRAPH_\nAdrenalektomija pride v po\xc5\xa1tev v primeru od adrenokortikotropina (ACTH) neodvisnega Cushingovega sindroma, kar vklju\xc4\x8duje adenom, karcinom in hiperplazijo skorje nadledvi\xc4\x8dnih \xc5\xbelez. V primeru, da se pred operacijo ne obseva hipofize, lahko pride do pomembne razrasti \xc5\xbee obstoje\xc4\x8dega adenoma hipofize, ker se prekine negativno povratno zanko s kortizolom (redko se pojavi tudi po obsevanju hipofize)._NEWLINE_Razrast tumorja povzro\xc4\x8da lokalne te\xc5\xbeave zaradi pritiska, kar se ka\xc5\xbee z glavobolom in izpadi vidnega polja (pritisk na opti\xc4\x8dno kiazmo, tj. kri\xc5\xbeanje obeh vidnih \xc5\xbeivcev). Do hiperpigmentacije ko\xc5\xbee pride zato, ker je pove\xc4\x8dana proizvodnja proopiomelanokortina (POMC), ki je predhodna spojina tako adrenokortikotropina (ACTH) kot tudi melanocite stimulirajo\xc4\x8dega hormona (MSH); slednji je odgovoren za intenzivno porjavitev ko\xc5\xbee oz. hiperpigmentacijo.\n_START_SECTION_\nEpidemiologija\n_START_PARAGRAPH_\nNelsonov sindrom je redka bolezen, ki se pojavi po nekaterih podatkih pri 8\xe2\x80\x9344\xc2\xa0% vseh bolnikov, ki so imelo obojestransko adrenalektomijo. Pogosteje se pojavlja pri mlaj\xc5\xa1ih \xc5\xbeenskah.\n_START_SECTION_\nZdravljenje\n_START_PARAGRAPH_\nKirur\xc5\xa1ko zdravljenje je terapija izbora za velike tumorje, ki pritiskajo na vidno pot in druge pomembne strukture v mo\xc5\xbeganih, pomembna pa je tudi radioterapija, predvsem za tumorje, ki niso ozdravljivi z operacijo.'